作者:張說
標題:雜曲歌辭：舞馬詞
內容:萬玉朝宗鳳扆，千金率領龍媒。眄鼓凝驕躞蹀，聽歌弄影徘徊。天祿遙徵衛叔，日龍上借羲和。將共兩驂爭舞，來隨八駿齊歌。彩旄八佾成行，時龍五色因方。屈膝銜杯赴節，傾心獻壽無疆。帝皂龍駒沛艾，星蘭驥子權奇。騰倚驤洋應節，繁驕接跡不移。二聖先天合德，群靈率土可封。擊石驂驔紫燕，摐金顧步蒼龍。聖君出震應籙，神馬浮河獻圖。足踏天庭鼓舞，心將帝樂踟躊。